Williams ‘nie oortree’ met Tshwane-kragvoorstelRandall Williams (Foto: DA) Burgemeester Randall Williams het nie ongerymd opgetree of enige wet oortree nie met ŉ voorstel oor die moontlike verhuring van grond vir die vestiging van ŉ alternatiewe kragbron vir Pretoria. Só het die veelpartykoalisie in die Tshwane-metro bevind ná afloop van ŉ onafhanklike ondersoek oor die sogenaamde Kratos-voorlegging. Die ondersoek is reeds in Augustus van stapel gestuur nadat verskeie opposisiepartye vir Williams van korrupsie beskuldig het rakende ŉ ooreenkoms om alternatiewe krag vir Tshwane op te wek. Maroela Media het vroeër berig die stad het ŉ beleggingsvoorstel van ŉ konsortium ontvang wat die grond wil huur waarop twee ongebruikte kragsentrales staan, om gasturbines te installeer vir ŉ projek wat moontlik 800 MW tot die stad se kragnetwerk kan voeg. ŉ Verslag om openbare insette oor dié voorstel te kry, is vroeër onttrek nadat die ANC, ActionSA en die EFF ŉ kabaal daaroor opgeskop en die burgemeester van ongerymdhede beskuldig het. Die koalisie het Saterdag in ŉ verklaring gesê tydens die ondersoek is gefokus op die wettigheid van Williams se optrede en of hy die koalisie-ooreenkoms in terme van sy optrede nagekom het. “Tydens die ondersoek is bevind dat die voorlegging geen verkrygingsprosesse behels nie en dat die Wet op Munisipale Finansiële Bestuur dus nie oortree is nie,” lui die verklaring. “Die ondersoek het wel bevind dat Williams verantwoording moet doen oor opdragte wat hy aan munisipale amptenare gegee het wat moontlik buite die bestek van sy gesag is – teenstrydig met die gedragskode van raadslede en die raadgoedgekeurde stelsel van afvaardigings.” Volgens die koalisie het die DA én Aksie SA uiteenlopende menings oor hierdie bevindings gehad, maar hulle daartoe verbind dat die aangeleentheid die regte raadgoedgekeurde prosesse moet volg en partye die geleentheid sal hê om hul onderskeie sake te stel.